Kegyelem nektek és békesség Istentől a mi Atyánktól és az Úr Jézus Krisztustól!

Lk 12, 54-59

*Azután szólt a sokasághoz is: Amikor látjátok, hogy felhő támad nyugatról, mindjárt azt mondjátok, hogy eső jön, és úgy lesz. 55Amikor pedig déli szél fúj, azt mondjátok, hogy hőség jön, és úgy lesz. 56Képmutatók, a föld és az ég jelenségeit felismeritek, e mostani időt miért nem tudjátok felismerni? 57De miért nem ítélitek meg magatoktól is, hogy mi a helyes? 58Amikor ellenfeleddel az elöljáró elé mégy, még útközben igyekezz megegyezni vele, nehogy a bíró elé hurcoljon, és a bíró átadjon a börtönőrnek, a börtönőr pedig tömlöcbe vessen téged. 59Mondom neked, nem jössz ki onnan addig, amíg meg nem adod az utolsó fillért is.*

Ítélet előtt álló Gyülekezet!

Milyen profilból mutatsz jól? Nem kevés rákészülést, odafigyelést tudunk odaszentelni annak, hogy egy fényképen, vagy profil képen jól mutassunk, hát még, ha úgy érezzük, hogy komoly tétje van. Például egy állásinterjún, vagy egy fontos első találkozás alkalmával is próbálunk minél jobb benyomást tenni, minél szebb arcunkat mutatni. Az arcunk, az énünk megmutatása mindig dilemmákat indít az emberben: mit szabad, mit illik megmutatni? Milyen az a kép, amit szeretném, hogy meglássanak, kialakítsanak rólam?

Mai igeszakaszunkban Jézus igen keményen szólal meg és azt mondja a földi jeleket olyan könnyedén értelmező és folyvást kereső, ám a mennyeiekkel szemben közömbös, vagy legalábbis kételkedő sokaságnak, hogy: „képmutatók”.  
Ez a kifejezés egy kicsit más töltettel rendelkezik, mint, ahogyan azt mi, ma a leggyakrabban használjuk. Ez a szó eredetileg a színészeket jelentette, akik álarcot viseltek az előadások alatt. Alapvetően semmilyen negatív, pejoratív értelme nem volt. A kifejezés alakulásának történetén most nem megyek végig, csak a számunkra fontos lényeget emelném ki. Ez a szó Jézus korában nem olyan értelemben volt elsősorban negatív, hogy valaki álarcot visel és bizonyos helyzetekben kissé másnak mutatja magát. A negatív felhang akkor kapcsolódott, hozzá, ha az illető el is hitte, hogy ő valami más, mint ami valójában. Egyszerűen szólva, ha valaki többnek, jobbnak, kiválóbbnak hitte magát, mint amilyen volt.

Ki a képmutató akkor a hit szempontjából? Nem az, aki jobbnak akar látszani, hanem az, aki el is hiszi ott a lelke mélyén, vallja, még ha ki nem is mondja, hogy „Nem vagyok, vagy nem is vagyok annyira bűnös. Önálló, erős, önmegjobbító lény vagyok.”. És ez bizony a mi általunk alkotott tömeg felé is joggal megszólaló kritika Jézustól.

Hiszen nyíltan vagy ügyeskedve, de nagyon jól tudjuk méltatni az érdemeinket. Nagyon szeretünk erős és mindentől és mindenkitől független nők és férfiak lenni. És ha a bűneinkre gondolunk, akkor csak egynek lenni a tömegből, akinek persze ugyanúgy van, mint a többinek, és így kegyesen szétteni a kezünket: „Ez van.” – ezzel a lelki felkiáltással nyugtázni az egészet.  
Jézus azonban mai igénkben azt mondja, hogy talán nem csak a világi dolgokat kellene előre fürkészni, hanem ideje lenni eszmélni, hogy előbb kellene, hogy észre vegyük, hogy adósok vagyunk, hogy nyakunkon az ítélet, és nem a bíró előtt állva kellene jajjveszékelésbe és alkudozásba kezdeni.  
Gyermekkoromból egy testvéremmel való esti legózásom esete jutott eszembe, amikor is szüleink előre szóltak, hogy még egy kis idő beleférhet, de ha az esti sorozatot is szeretnénk megnézni, akkor mikor jelzik, hogy rendrakás, akkor ne legyen már alkudozás és időhúzás. Persze megígértük és játszottunk. Aztán jött a jelzés, de persze inkább játszottunk és mellette csak csiga tempóban pakoltunk, gondolván, hogy belefér még. Mondanom sem kell, hogy nem fért bele. Kezdődött a sorozat és mi még se nem vacsoráztunk, se nem készülődünk össze. Jött a könyörgés, az alkudozás, hogy majd utána, az ígérgetés, hogy többet nem lesz ilyen, de az időnk már lejárt, és az ítélet, vagy inkább a tetteink következménye megmásíthatatlan volt. Lemaradtunk. Jöhetett a sírás és fogcsikorgatás…

Mai vasárnapunk Ítélet vasárnapja, ami egy részről jelzi nekünk, hogy ismét az egyházi év végén járunk, az utolsó előtti, előtti vasárnapon. Bizony ismét végig vezetett Isten az Ő megtérésre hívó igéjével egy egész éven. Elénk hozta a Krisztusban kapott kegyelem útját, hívott a hű és szeretetben való szolgálatra, hívott az Ige komolyan vételére teljes életünkre nézve, és hívott az Általa való megújulásra. És most, itt az egyházi év végén újra hív, hogy vedd komolyan az Ítéletet is. Mert ítélet lesz, de a holnap már nem biztos!  
A kérdés tehát, hogy te mégis inkább a holnap lehetőségét keresed és kutatod a világ jeleiben, vagy komolyan veszed a mai, igei meghívásod?

Múlt héten is volt, aki az óraátállítás miatt elnézte az istentisztelet idejét. Ezt nekem nyugodtan lehet mondani, előttem nem is kell kifogás, vagy magyarázat valójában. Isten előtt azonban nem lehet kifogásunk az Ítélet idején, hogy: „Nem hittem volna, hogy tényleg eljön, hogy már most eljön.”. Sem pedig az nem lehet mentségedül, hogy nem kaptál fizetési felszólítást 60 nappal korábban, úgyhogy nem is tudtad, hogy adós lennél.  
Had húzzam alá ma is, ahogyan valójában a te szíveden is ott van már ez a felszólítás jó ideje: Adós vagy! Adós vagy, hiszen, ahogy beláttuk már korábban, ott van a lelkünk mélyén a képmutatás, az, hogy másnak akarjuk látni magunkat, mint Istenre szorulók, hogy Tőle is függetlenek akarunk lenni. Hamis, retusált-kép mutató vágyakozás.   
Az az arc van ott bennünk, ami magabiztosan mondja Istennek: „Majd én megoldom, most ne szólj bele, nekem van igazam!”. Ijesztő, ha elképzeljük, hogy ezt a Mindenható Istennek mondjuk…

A Halloween lázon épp csak túl vagyunk, ami kapcsán sok érv és ellenérv, vagy legalábbis felszólalás hangzik el ilyenkor minden oldalról. Én most nem mennék ebbe bele, maradnék a maszkok kérdésénél a témában.   
Több magyarázat is kering az ijesztő maszkok kapcsán. Az egyik, hogy a céljuk az volt, hogy elijesszék az ártó lényeket, lelkeket, a másik pedig, hogy épphogy közéjük simulni akartak, hogy ne vegyék észre őket és ne bántsák az álarc mögött megbújó embert.   
Mi éppen így halloween-t tartunk minden napunkon. Így teszünk, hiszen pont e két módon használjuk az Isten akaratának megtagadását, az ilyenkor felvett álarcot.   
Az egyik esetben, hogy erősnek, az igazságot birtoklónak lássanak, tévedhetetlen, kikezdhetetlen embernek és így érvényesüljünk a világban. A másik pedig, hogy elfogadónak, hasonszőrűnek lássanak, aki nem lóg ki a sorból, akin nincs mit kikezdeni, hiszen ugyanolyan, mint bárki más. Legyünk őszinték: valóban bele tudunk simulni a szörnyűségek, a szeretetlen szörnyetegek sorába és ott csöndesen, vagy épp az álarc mögül még hangosan is, kényelmesen elhelyezkedni a világi sorban.

De az ilyen erő, az ilyen hatalom, az ilyen önhittségből, világhoz ragaszkodó hajlíthatatlanságunk bizony nem vezet sehova.   
Hadd szemléltessem, hogy mire jó az ilyen hajlíthatatlanság és erő! Egyenes fém drótok vannak nálam. A kérésem, hogy hajlítsunk belőlük teljessé váló, törés mentes szívet.  
A vastag, erős, hajlíthatatlan nem hagyja magát. Ez a vékonyabb, kinézettre is gyengébbnek tűnő azonban olyanná válik, amilyennek a neki célt adó formálója szeretné.   
Így az önmagukban sziklaszilárdnak tűnők végül semmi másnak nem bizonyulnak, mint semmibe vezető, girba-gurba vonalnak, pont, mint a világhoz ragaszkodó élet. Lehet vele ezt-azt kezdeni, de valójában szív így nem lesz belőle. Ahogy elindul, úgy egyszer csak véget ért, ha ránézünk nem az erőt látjuk, hanem, hogy rövidke és haszontalan. Ilyen életre vágyunk?  
Ez a másik: gyenge a világ szemében, ugyanakkor még a világ is kihasználhatónak, felhasználhatónak látja. De az Isten kezében épp ez az, ami könnyen formálható, mert nem ellenállni akar, nem világi hajlíthatatlanságra vágyik. És így nem lesz haszontalan és az Úr akaratába simulva, ott formálódva, vége sem lesz, mert Nála teljességet talál.   
Had tegyem még azt hozzá, hogy az Úr a megkeményített szívet is tudja formálni, mert Ő ismeri és megvannak hozzá az eszközei, de persze van az a pont, amikor egy anyag végül eltörik, mert nem enged a reformáló akartnak. Hatalmas az Isten kegyelme, de az Ítélet létezik Testvérek!

Az igehirdetés elején azt kérdeztem, hogy milyen profilból mutatsz jól? Fontos, mert amikor megállsz az Isten előtt, az Ítélet napján, bizony jobb lesz, ha a legjobb arcodat mutatod! Azt érzed, hogy oda nincs megfelelőd, ha ma kellene odaállnod? Akkor jobban belegondolva leégne a bőr az arcodról?   
Hadd bíztassalak, ha így érzed, hogy de, igenis lehet jó profilod! A Krisztus profil.  
Ha Krisztuson keresztül tekint rád, ha ezt kéri és vágyja a szíved, akkor nem egy szörny maszk, egy Istent elutasító maszk lesz rajtad, hanem a te Megváltód lesz ott, aki magára vállalja az adósságot és így, mint valóban Isten képmású felszabadítottat fog látni a Bíró, és így nem a tömlöc, a Kegyelemtől való elzárás lesz a jussod, hanem a szabadított, örök, Istennel valóban teljes élet. Adja Isten, hogy kemény szörnyek helyett, formálható szabadítottakká lehessünk Krisztusban! Így legyen! Ámen